Pólitíska hringavitleysan , sem hófst miðvikudaginn 18. desember innan R-listans , heldur enn áfram . Hið furðulega í málinu núna er , að Ingibjörg Sólrún Gísladóttir snýr málflutningi sínum á þá sveif , að þeir , sem gagnrýna hana fyrir að leika tveimur skjöldum innan R-listans , séu að hindra , að hún geti staðið við loforð sín við kjósendur í borgarstjórnarkosningunum í vor . Á forsíðu Morgunblaðsins laugardaginn 28. desember stendur : " Tillagan [ frá framsóknarmönnum ] kveður á um að Ingibjörg Sólrún láti af störfum borgarstjóra 15. janúar . Árni Þór Sigurðsson verði borgarstjóri í hennar stað , Steinunn Valdís Óskarsdóttir forseti borgarstjórnar , Alfreð Þorsteinsson formaður borgarráðs og að þessi skipan mála gildi þar til annað verði ákveðið . " Þessari tillögu hef ég hafnað af þeirri einföldu ástæðu að þetta kemur í veg fyrir að ég geti staðið við mín fyrirheit gagnvart kjósendum um það að vera borgarstjóri í Reykjavík og fyrirheit sem samstarfsflokkarnir gáfu einnig , " " Í sjónvarpsfréttum að kvöldi laugardagsins sagðist hún vera að " róa lífróður " til að bjarga R-listanum , svo að hún gæti staðið við loforð sín ! Fréttamaður spurði hana , og gætti meðaumkunar , hvort hún hefði eitthvað í hendi til þess . Varð lítið um svör . Ég nota orðið hringavitleysa um þetta vegna þess að nú , 10 dögum eftir að Ingibjörg Sólrún hleypti R-listanum í uppnám með því að tilkynna framboð sitt til alþingis fyrir Samfylkinguna , fer hún í sitt gamla far og lætur sem vandi R-listans sé öllum öðrum en henni sjálfri að kenna . Gagnrýnendur hennar í Framsóknarflokknum og meðal vinstri / grænna séu að gera henni ókleift að efna kosningaloforð sín . Jafnvel lætur hún í veðri vaka , að vandann innan R-listans megi með einhverjum hætti rekja til Sjálfstæðisflokksins , barátta hennar snúist um að halda honum í skefjum . Á síðustu dögum hefur Ingibjörg Sólrún greinilega ákveðið að feta í fótspor don Kíkóta , búið til sinn eigin heim og hafið baráttu við andstæðinga sína innan hans . Síst af öllu vill Ingibjörg Sólrún horfast í augu við þá staðreynd , að hún rauf R-listasamstarfið með yfirlýsingu sinni 18. desember . Sjálfskaparvítin hafa löngum þótt verst . Eftir setu með Ingibjörgu Sólrúnu í borgarstjórn kemur ekki á óvart , að hún afneiti þeirri stöðu , sem skapaðist eftir 18. desember . Hún neitar til dæmis staðfastlega , að nokkuð sé athugavert við hina gífurlegu skuldasöfnun , sem orðið hefur undir stjórn hennar í Reykjavík . Hrósar sér raunar af henni , eins og hún hrósar sér nú af því að standa gegn þeim , sem vilja eyðileggja R-listann !! Morgunblaðið fjallar um framvindu mála eftir yfirlýsingu Ingibjargar Sólrúnar í leiðara sínum laugardaginn 28. desember og lýkur honum með þessum orðum : " Niðurstaðan af því flókna pólitíska valdatafli , sem nú stendur yfir virðist því vera þessi : Með ákvörðun um framboð Ingibjargar Sólrúnar til þings hefur verið dregið verulega úr líkum á samstarfi Framsóknarflokks og Samfylkingar á landsvísu . Með yfirlýsingum borgarstjóra um að markmið hennar sé að koma Sjálfstæðisflokknum frá völdum er tæpast lagður grundvöllur að samstarfi við þann flokk í ríkisstjórn að kosningum loknum . Ekki verður annað séð en ákvörðun um þingframboðið hafi orðið til að borgarstjóri missi eitt valdamesta embætti landsins . Enn er óljóst hvort samstarfið innan Reykjavíkurlistans heldur . Um þessi áramót er þörf á öðru í stjórn Reykjavíkurborgar en enn meiri lausatökum í málefnum hennar . Fjárhagsáætlunin fyrir árið 2003 einkennist af þenslu útgjalda og meiri skuldasöfnun . Við lokahönd á áætlunina , lagði Ingibjörg Sólrún til að stofnuð yrði sparnaðarnefnd til að hefta frekari útgjaldaþenslu . Við sjálfstæðismenn neituðum að setjast í nefndina en lögðum síðan fram sparnaðartillögur við fjárhagsáætlunina fyrir árið 2003 . Engin þeirra hlaut náð fyrir augum Ingibjargar Sólrúnar . Fór hún þvert á móti mörgum orðum um nauðsyn þess að hrófla ekki við neinum útgjaldaliðum í áætluninni til sparnaðar . Sannaði það enn , hve mikilvægt var fyrir okkur sjálfstæðismenn að taka ekki þátt skrípaleiknum með sparnaðarnefndinni . R-listinn þarf að afgreiða , hvernig Reykjavíkurborg á að taka á ábyrgðarmálum vegna eignarhalds á Landsvirkjun í tilefni af Kárahnjúkavirkjun . Tíminn til að taka þá ákvörðun styttist , því að þess er vænst , að fyrir 10. janúar viti stjórnendur Landsvirkjunar um hug borgarstjórnar . Að sjálfsögðu er það í verkahring borgarstjóra og þeirra , sem að meirihluta borgarstjórnar að hafa hér frumkvæði . Ástæða er til að eftast um , að Ingibjörg Sólrún hafi pólitíska burði eða vilja til að leiða þetta mikla mál á vettvangi borgarráðs og borgarstjórnar . Ingibjörg Sólrún hefur sett málefni borgarsendurskoðunar í uppnám með tillögu um að leggja starfsemi hennar niður . Er með ólíkindum , að athygli fjölmiðla hafi ekki beinst meira að þessu máli en raun er , því að hér er um grundvallarþátt í stjórnsýslu borgarinnar að ræða , þar sem borgarstjóri gengur fram af mikilli þvermóðsku . Við sjálfstæðismenn knúðum fram , að málið verður ekki rætt í borgarstjórn fyrr en 16. janúar . Við lögðum einnig fram tillögu , sem miðar að því að borgarendurskoðun hverfi ekki . Í borgarstjórn Reykjavíkur er vandinn ekki einungis sá , að Ingibjörg Sólrún hefur tekið eigin hag fram yfir hag R-listans og samstarfsmanna sinna þar . Vandinn er ekki síður sá , að fjárhagsvandi borgarinnar vex og mörg stórmál bíða afgreiðslu . Þegar tómarúm er á toppnum , eins og leiðir af framboðsákvörðun Ingibjargar Sólrúnar , ýtir róðurinn fyrir pólitísku eigin lífi öllu öðru til hliðar . Ingibjörg Sólrún er ekki í lífróðri í þágu Reykvíkinga heldur R-listans , eftir að hún gaf honum sjálf náðarhöggið .